**ความสำเร็จในการจัดการการท่องเที่ยวเชิงอนุรักษ์ของ องค์การบริหารส่วนตำบลบางน้ำผึ้ง จังหวัดสมุทรปราการ**

**The Achievement in Eco-tourism Management of Bangnampheung Sub-district Administrative Organization in Samutprakarn Province**

ธนยศ สมานวรกิจ

 นักศึกษาหลักสูตรรัฐประศาสนศาสตรมหาบัณฑิต

 สาขาวิชานโยบายสาธารณะและการจัดการสมัยใหม่

 ปีการศึกษา 2558

 มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยนี้มีวัตถุประสงค์เพื่อ 1) ศึกษาระดับปัจจัยการจัดการและการจัดการการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการ และ 2) ศึกษาความสัมพันธ์ของปัจจัยการจัดการการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการ กลุ่มตัวอย่างเป็นข้าราชการและพนักงานองค์การบริหารส่วนตำบลบางน้ำผึ้งและกำนัน/ผู้ใหญ่บ้าน จำนวน 83 คนเครื่องมือที่ใช้ในการเก็บรวบรวมข้อมูล คือ แบบสอบถามชนิดมาตรประมาณค่า 5 ระดับชนิดตรวจสอบรายการ สถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ค่าเบี่ยงเบนมาตรฐานและสถิติถดถอยพหุ

ผลการวิจัยพบว่า

1. ปัจจัยการจัดการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการ โดยภาพรวมเห็นด้วยอยู่ในระดับมากและความสำเร็จในการจัดการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการโดยภาพรวมมีความสำเร็จอยู่ในระดับมาก
2. ปัจจัยการจัดการท่องเที่ยว ด้านการควบคุม การจัดองค์การ การสั่งการและการวางแผนมีความสัมพันธ์กับความสำเร็จในการจัดการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการ

 **คำสำคัญ :** การจัดการท่องเที่ยวเชิงอนุรักษ์

**ABSTRACT**

 The purposes of this research were 1) to study the factors affecting the management and the management of eco-tourism of Bangnampheung Sub-district Administrative Organization in Samutprakarn Province and 2) to study the relation between the factors and the management of eco-tourism. The sample included eighty-three government officials, employees, and village heads. Data were collected using 5-point rating scale questionnaire and checklist and were statistically analyzed in percentage, mean, standard deviation, and multiple regression analysis.

 The findings revealed as follows.

 1. The factors affecting the management and the management of eco-tourism of Bangnampheung Sub-district Administrative Organization in Samutprakarn Province were generally found at the high level, and the achievement in management of eco-tourism was generally found at the high level.

 2. Controlling, organizational managing, supervising, and planning were related to the achievement in management of eco-tourism Bangnampheung Sub-district Administrative Organization in Samutprakarn Province

 **Keyword**: The Management of Eco-tourism

**1. บทนำ**

 เนื่องจากการท่องเที่ยวเชิงอนุรักษ์เป็นการท่องเที่ยวธรรมชาติ ซึ่งทำให้เกิดผลกระทบโดยตรงต่อสิ่งแวดล้อม ในหลายกรณีพบว่าการท่องเที่ยวธรรมชาติได้ส่งผลทางลบต่อสิ่งแวดล้อมในรูปแบบต่าง ๆ เช่น การทิ้งขยะมูลฝอย ความแออัด การสร้างมลพิษจากธุรกิจการท่องเที่ยว เช่น โรงแรม ร้านอาหารหรือแม้กระทั่งการทำลายสิ่งแวดล้อมโดยน้ำมือของนักท่องเที่ยวเองด้วยความรู้เท่าไม่ถึงการณ์ ด้วยเหตุนี้เองจึงจำเป็นต้องมีการควบคุมดูแลกิจกรรมการท่องเที่ยว โดยป้องกันมิให้เกิดผลกระทบทางลบต่อสิ่งแวดล้อมเกินขีดความสามารถที่สภาพแวดล้อมจะรองรับได้ นอกจากจะช่วยควบคุมปริมาณนักท่องเที่ยวให้อยู่ในขอบเขตที่ต้องการแล้วยังจะเป็นเครื่องมือในการปันผลประโยชน์จากธุรกิจท่องเที่ยวสู่การอนุรักษ์ทรัพยากรธรรมชาติและสู่มือประชาชนในท้องถิ่น ซึ่งเท่ากับเป็นการกระจายรายได้สู่ท้องถิ่นไปในตัวในท้ายสุดการที่ธุรกิจท่องเที่ยว การอนุรักษ์ทรัพยากรธรรมชาติและการกระจายรายได้ สามารถดำเนินควบคู่กันไปได้อย่างสมดุลกัน จะเป็นกระบวนการที่จะนำไปสู่การพัฒนาอย่างยั่งยืน (นันทรัตน์ ทองมีเพชร, 2553, น.1-2)

 ดังนั้น การท่องเที่ยวเชิงอนุรักษ์จึงเป็นการท่องเที่ยวที่มุ่งเน้นการศึกษาเป็นหลัก เป็นกิจกรรมที่ก่อให้เกิดความเข้าใจในการทำงานของสภาพแวดล้อมว่ามีความสัมพันธ์เชื่อมโยงกันอย่างไร ซึ่งเป็นฐานของวิถีชีวิตของมนุษย์ในแต่ละพื้นที่ และเมื่อมนุษย์เป็นส่วนหนึ่งของสภาพแวดล้อมนั้น ๆ สภาพแวดล้อมจึงมีอิทธิพลต่อเศรษฐกิจ สังคม วัฒนธรรม ตลอดจนการเมืองในท้องถิ่นนั้น ๆ เช่นกัน แนวความคิดในการพัฒนาการท่องเที่ยวแบบยั่งยืนจึงเป็นการพัฒนาเพื่อให้เกิดความยั่งยืนในทุก ๆ ด้าน ไม่ว่าจะเป็นเศรษฐกิจ สังคม และสภาพแวดล้อม

 ตำบลบางน้ำผึ้งตั้งอยู่ในอำเภอพระประแดง เป็นพื้นที่ราบลุ่มน้ำท่วมถึงริมแม่น้ำเจ้าพระยาทำให้บริเวณนี้ได้รับอิทธิพลจากน้ำทะเลช่วงเวลาที่น้ำทะเลหนุน ในเวลาที่น้ำผ่านเข้ามาในบริเวณลำคลองต่างๆ เข้าสู่พื้นที่ที่ชาวบ้านใช้ทำสวนเป็นส่วนใหญ่ ดินบริเวณตำบลบางน้ำผึ้งมีความอุดมสมบูรณ์ไปด้วยแร่ธาตุและสารอาหารของพืชนานาชนิด อาชีพดั้งเดิมของชาวตำบลบางน้ำผึ้งคืออาชีพทำสวนผลไม้ น้ำหวานจากเกสรดอกไม้นานาชนิดได้ดึงดูดให้ผึ้งมาอาศัยอยู่โดยทั่วไปในพื้นที่ ชาวบ้านได้นำน้ำผึ้งมาตักบาตรจนเป็นวิถีชีวิต กลายเป็นประเพณีวัฒนธรรมที่สืบทอดกันมาจากรุ่นสู่รุ่น จึงได้ขนานนามพื้นที่นี้ว่า “บางน้ำผึ้ง” ชาวบ้านในตำบลบางน้ำผึ้งส่วนใหญ่เรียกตำบลบางน้ำผึ้งว่ากระเพาะหมู เพราะเมื่ออดีตน้ำท่วมนาน ตำบลต่างๆทั้ง 6 ตำบล ในอำเภอพระประแดงอยู่ติดแม่น้ำเจ้าพระยา น้ำก็เลยไหลเข้ามาได้ทุกด้าน พอน้ำลดก็เลยเป็นแอ่งกระทะ จึงเรียกว่า “กระเพาะหมู” จึงทำให้โดดเด่นและเป็นเอกลักษณ์พิเศษเป็นของตน ซึ่งคนในสมัยนั้นนิยมปลูกข้าว จากประวัติศาสตร์ของชุมชน น่าจะมีอายุราวไม่ต่ำกว่า 200 กว่าปีที่แห่งนี้มีโฉนดที่ดินทุกแปลงดังปรากฏตามโฉนดที่ดินในสมัยพระบาทสมเด็จพระจุลจอมเกล้าเจ้าอยู่หัว ประกอบกับประวัติศาสตร์การสร้างเมืองศรีนครเขื่อนขันขันธ์หรืออำเภอพระประแดงในปัจจุบัน ชุมชนบางน้ำผึ้งน่าจะมีอายุราว 200 กว่าปี คนในชุมชนส่วนใหญ่เป็นคนไทยภาคกลาง และมอญและจีนบางส่วน ตำบลบางน้ำผึ้งมีทั้งหมด 11 หมู่บ้าน ประชาชนประกอบอาชีพทางการเกษตร รับจ้างในโรงงานอุตสาหกรรม บริษัทเอกชน รับราชการและอื่นๆ และกระทรวงมหาดไทยได้ประกาศจัดตั้งองค์การบริหารส่วนตำบลบางน้ำผึ้ง อำเภอพระประแดง จังหวัดสมุทรปราการ เมื่อวันที่ 16 ธันวาคม 2539 ซึ่งประกาศในราชกิจจานุเบกษา ฉบับประกาศทั่วไป เล่มที่ 113 ตอนพิเศษ 52 ง ลงวันที่ 25 ธันวาคม 2539 อีกทั้งยังเป็นพื้นที่ส่วนหนึ่งของบางกะเจ้าหรือกระเพาะหมู ที่ถือเป็นพื้นที่สีเขียวที่ใหญ่ที่สุดและอยู่ใกล้กรุงเทพมหานครที่ได้รับการอนุรักษ์พื้นที่ไว้(มติคณะรัฐมนตรี เมื่อวันที่ 14 กันยายน 2520 ให้อนุรักษ์พื้นที่สีเขียวบริเวณบางกะเจ้า)

**2. วัตถุประสงค์ของงานวิจัย**

 1. เพื่อศึกษาระดับปัจจัยการจัดการและการจัดการการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการ

 2. เพื่อศึกษาความสัมพันธ์ของปัจจัยการจัดการการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการ

 **สมมติฐานการวิจัย**

ปัจจัยการจัดการด้านการวางแผน การจัดองค์การ การสั่งการ และการควบคุม มีความสัมพันธ์กับความสำเร็จในการจัดการการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการอย่างมีนัยสำคัญทางสถิติ

**3.งานวิจัยที่เกี่ยวข้อง**

สมคิด บางโม(2539, น.29) มีความเห็นว่า การจัดการ คือ ศิลปะในการใช้คน เงิน วัสดุ อุปกรณ์ขององค์การและนอกองค์การเพื่อบรรลุวัตถุประสงค์ขององค์กรอย่างมีประสิทธิภาพมีองค์ประกอบที่สำคัญ ได้แก่ (1) การจัดการเป็นศิลปะในการใช้คนทำงาน (2) การจัดการต้องอาศัยปัจจัยพื้นฐาน คือ คน เงิน และวัสดุอุปกรณ์ (3) การจัดการเป็นการดำเนินงานของกลุ่มคน

ศิริวรรณ เสรีรัตน์และคณะ (2545, น.18-19) ได้รวบรวมความหมายของคำว่า “การจัดการ” ไว้ว่า “การจัดการ” (management) จะเน้นการปฏิบัติการให้เป็นไปตามนโยบาย (แผนที่วางไว้) ซึ่งนิยมใช้ในการจัดการธุรกิจ (business management)

 วิรัช วิรัชนิภาวรรณ(2549, น.29-31)ได้กล่าวไว้ว่า การจัดการ (management) นิยมใช้ในภาคเอกชนหรือภาคธุรกิจซึ่งมีวัตถุประสงค์ในการจัดตั้งเพื่อมุ่งแสวงหากำไร (profits) หรือกำไรสูงสุด (maximum profits) สำหรับผลประโยชน์ที่จะตกแก่สาธารณะถือเป็นวัตถุประสงค์รองหรือเป็นผลพลอยได้ (by product) เมื่อเป็นเช่นนี้ จึงแตกต่างจากวัตถุประสงค์ในการจัดตั้งหน่วยงานภาครัฐที่จัดตั้งขึ้นเพื่อให้บริการสาธารณะทั้งหลาย (public services) แก่ประชาชน การบริหารภาครัฐทุกวันนี้หรืออาจเรียกว่า การบริหารจัดการ (management administration) เกี่ยวข้องกับภาคธุรกิจมากขึ้น เช่น การนำแนวคิดผู้บริหารสูงสุด หรือ ซีอีโอ (chief executive officer) มาปรับใช้ในวงราชการ การบริหารราชการด้วยความรวดเร็ว การลดพิธีการที่ไม่จำเป็น การลดขั้นตอนการปฏิบัติราชการ และการจูงใจด้วยการให้รางวัลตอบแทน เป็นต้น นอกเหนือจากการที่ภาครัฐได้เปิดโอกาสให้ภาคเอกชนหรือภาคธุรกิจเข้ามารับสัมปทานจากภาครัฐ เช่น ให้สัมปทานโทรศัพท์มือถือ การขนส่ง เหล้า บุหรี่ อย่างไรก็ดี ภาคธุรกิจก็ได้ทำประโยชน์ให้แก่สาธารณะหรือประชาชนได้เช่นกัน เช่น จัดโครงการคืนกำไรให้สังคมด้วยการลดราคาสินค้า ขายสินค้าราคาถูก หรือการบริจาคเงินช่วยเหลือสังคม เป็นต้น

ดรัคเกอร์ (Drucker, 1954, p.12) ได้ให้ความหมายไว้ว่า การจัดการ หมายถึง ศิลปะในการงานให้บรรลุเป้าหมายร่วมกับผู้อื่น

เดล (Dale, 1968, p.43) ได้กล่าวไว้ว่า การจัดการ คือ กระบวนการจัดหน่วยงานและการใช้ทรัพยากรต่าง ๆ ให้บรรลุวัตถุประสงค์ที่กำหนดไว้ล่วงหน้า

คูนตซ์ และไซริล (Koontz and Cyril, 1972, p.43) ให้ความหมายว่า การจัดการ หมายถึง การดำเนินงานให้บรรลุวัตถุประสงค์ที่ตั้งไว้โดยอาศัยปัจจัยทั้งหลาย ได้แก่ คน เงิน วัสดุสิ่งของซึ่งนับว่าเป็นอุปกรณ์ของการจัดการนั้น ๆ

**4.วิธีการดำเนินการวิจัย**

**4.1 ประชากรและกลุ่มตัวอย่าง**

**ประชากร**

 ประชากรที่ใช้ในการวิจัยครั้งนี้ ได้แก่ ข้าราชการและพนักงานองค์การบริหารส่วนตำบลบางน้ำผึ้งและกำนัน/ผู้ใหญ่บ้าน จำนวน 104 ราย(ข้อมูล : องค์การบริหารส่วนตำบลบางน้ำผึ้งและสำนักบริหารงานทะเบียนท้องถิ่น อำเภอพระประแดง ณ เดือน กุมภาพันธ์ 2558)

 **กลุ่มตัวอย่าง**

กลุ่มตัวอย่างที่ใช้ในการวิจัยครั้งนี้ ได้แก่ ข้าราชการและพนักงานองค์การบริหารส่วนตำบลบางน้ำผึ้งและกำนัน/ผู้ใหญ่บ้านกำหนดขนาดกลุ่มตัวอย่าง โดยคำนวณจากสูตรของยามาเน (Yamane 1973) ได้กลุ่มตัวอย่าง จำนวน 83 ราย และใช้วิธีการสุ่มกลุ่มตัวอย่างแบบสุ่มแบบง่าย

 **4.2 เครื่องมือที่ใช้ในการวิจัย**

ตอนที่ 1 ข้อมูลทั่วไป ลักษณะคำถามเป็นแบบเลือกตอบ ประกอบด้วย เพศ อายุ การศึกษา ตำแหน่ง ระยะเวลาราชการ

 ตอนที่ 2 แบบสอบถามเกี่ยวกับปัจจัย หรือตัวแปรต่าง ๆในการจัดการการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการ ซึ่งประกอบด้วย การวางแผน การจัดองค์การ การสั่งการ และการควบคุม เป็นคำถามแบบมาตรประมาณค่า(rating scale) 5 ระดับ

ตอนที่ 3 แบบสอบถามความคิดเห็นเกี่ยวกับตัวชี้วัดความสำเร็จในการจัดการการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการซึ่งประกอบด้วย ประสิทธิภาพ ประสิทธิผล และความประหยัด เป็นคำถามแบบมาตรประมาณค่า(rating scale) 5 ระดับ

 **4.3 การเก็บรวบรวมข้อมูล**

การวิจัยครั้งนี้ ทำการเก็บรวบรวมข้อมูลจากแหล่งข้อมูล จำนวน 2 แหล่ง ได้แก่

 1.แหล่งข้อมูลขั้นปฐมภูมิ(primary data)เป็นข้อมูลที่ได้เก็บจากการรวบรวม ในภาคสนาม จากกลุ่มตัวอย่างที่เป็นข้าราชการและพนักงานองค์การบริหารส่วนตำบลบางน้ำผึ้งในการเก็บรวบรวมข้อมูลครั้งนี้ผู้วิจัย ได้ดำเนินการด้วยตนเอง

 2.แหล่งข้อมูลขั้นทุติยภูมิ(secondary data)เป็นข้อมูลจากเอกสารการจัดการการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการรายชื่อและจำนวนข้าราชการและพนักงานในองค์การบริหารส่วนตำบลบางน้ำผึ้ง

 **ระยะเวลาในการเก็บรวบรวมข้อมูล**

 ระยะเวลาที่ใช้ในการเก็บรวมรวมข้อมูล คือช่วงวันที่ 1-10 เมษายน 2559 เป็นเวลา 10 วัน โดยการสำรวจข้อมูลจากแบบสอบถามข้าราชการและพนักงานขององค์การบริหารส่วนตำบลบางน้ำผึ้ง

 **4.4 การวิเคราะห์ข้อมูล**

**การวิเคราะห์ข้อมูล**

 1) นำแบบสอบถามฉบับที่สมบูรณ์มาตรวจสอบหาค่าตามวิธีทางสถิติ โดยใช้โปรแกรมสำเร็จรูปคอมพิวเตอร์เพื่อประมวลค่าสถิติต่างๆ

2) นำคะแนนที่ได้มาวิเคราะห์หาค่าเฉลี่ย (****) และค่าความเบี่ยงเบนมาตรฐาน (S.D.) ของปัจจัยการจัดการการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการโดยกำหนดการแปลค่าคะแนนเฉลี่ยของแบบสอบถามตามการแปลความหมายเป็น 5 ช่วงชั้นโดยใช้เกณฑ์ของ เบสท์ (Best, 1981, p. 173-175)

3)นำคะแนนที่ได้มาวิเคราะห์หาค่าเฉลี่ย (****) และค่าความเบี่ยงเบนมาตรฐาน (S.D.) ของความสำเร็จในการจัดการการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการ โดยกำหนดการแปลค่าคะแนนเฉลี่ยของแบบสอบถามตามการแปลความหมายเป็น 5 ช่วงชั้นโดย ใช้เกณฑ์ของ เบสท์ (Best, 1981, p. 173-175)

 **สถิติที่ใช้ในการวิเคราะห์ข้อมูล**

 ในการวิเคราะห์ข้อมูลโดยใช้คอมพิวเตอร์โปรแกรมคอมพิวเตอร์ สถิติที่ใช้ คือ

1. สถิติเชิงพรรณนา (descriptive statistics)

ได้แก่ ค่าความถี่ (frequency) และค่าร้อยละ (percentage) ค่าเฉลี่ย (mean) และค่าเบี่ยงเบนมาตรฐาน (standard deviation) เพื่อใช้อธิบายลักษณะทั่วไปของกลุ่มตัวอย่างและตัวแปรอิสระและตัวแปรตาม

1. สถิติเชิงอนุมาน (inferential statistics)

 ทดสอบสมมติฐานใช้สถิติการวิเคราะห์การถดถอยพหุ (multiple regression) ทดสอบความสัมพันธ์ระหว่างตัวแปรอิสระและตัวแปรตาม

**อภิปรายผล**

1. **ด้านการวางแผน**

ปัจจัยการจัดการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้งจังหวัดสมุทรปราการ ในด้านการวางแผนในภาพรวมเห็นด้วยอยู่ในระดับมาก และ อ.บ.ต.บางน้ำผึ้งมีการจัดทำประชาคมเพื่อนำโครงการ/กิจกรรม ด้านการท่องเที่ยวเชิงอนุรักษ์บรรจุไว้ในแผนพัฒนาของ อ.บ.ต. ผู้บริหาร อ.บ.ต.ได้เห็นความสำคัญในการกำหนดนโยบาย ยุทธศาสตร์การพัฒนาและแนวทางพัฒนาด้านการท่องเที่ยวไว้ในแผนพัฒนาของ อ.บ.ต.บางน้ำผึ้งสอดคล้องกับแนวคิดของ ศิริวรรณ เสรีรัตน์ และคณะ (2545, น.21-22) กล่าวว่าการวางแผนเป็นสิ่งที่องค์กรต้องการเปลี่ยนแปลงในอนาคต การวางแผนเป็นสะพานเชื่อมระหว่างเหตุการณ์ปัจจุบันและอนาคตซึ่งทำได้โดยการให้บรรลุเป้าหมายผลลัพธ์ที่ต้องการ การวางแผนจึงต้องอาศัยการกำหนดกลยุทธ์ที่ประสิทธิภาพและสอดคล้องกับผลงานวิจัยของพุฒิตา หวัดสนิท (2555) เรื่องการจัดการการท่องเที่ยวเชิงอนุรักษ์ขององค์การบริหารส่วนตำบลสะพลี : กรณีศึกษาหาดทุ่งวัวแล่น ตำบลสะพลี อำเภอปะทิว จังหวัดชุมพร ในประเด็นที่ว่า ปัจจัยการจัดการการท่องเที่ยวเชิงอนุรักษ์ขององค์การบริหารส่วนตำบล สะพลี : กรณีศึกษาหาดทุ่งวัวแล่น ตำบลสะพลี อำเภอปะทิว จังหวัดชุมพร ด้านการวางแผน ในภาพรวมมีความเหมาะสมอยู่ในระดับมาก

 ผู้วิจัยมีความเห็นว่า อบต.บางน้ำผึ้งมีการจัดทำประชาคมเพื่อนำโครงการ/กิจกรรม ด้านการท่องเที่ยวเชิงอนุรักษ์บรรจุไว้ในแผนพัฒนาของ อ.บ.ต. ผู้บริหารอ.บ.ต.ได้เห็นความสำคัญในการกำหนดนโยบาย ยุทธศาสตร์การพัฒนาและแนวทางพัฒนาด้านการท่องเที่ยวไว้ในแผนพัฒนาของ อ.บ.ต.บางน้ำผึ้งมีการสร้างความเชื่อมั่นและส่งเสริมการท่องเที่ยวเชิงอนุรักษ์ เผยแพร่ภาพลักษณ์ด้านการท่องเที่ยว มีการจัดทำข้อมูลเอกสารเผยแพร่แหล่งท่องเที่ยวของ อ.บ.ต.บางน้ำผึ้งส่งผลให้มีการวางแผนเผยแพร่ข่าวสาร และประชาสัมพันธ์ข้อมูลข่าวสารให้เข้าถึงนักท่องเที่ยวได้อย่างทั่วถึง

**2.ด้านการจัดองค์การ**

ปัจจัยการจัดการท่องเที่ยวเชิงอนุรักษ์ขององค์การบริหารส่วนตำบลบางน้ำผึ้ง จังหวัดสมุทรปราการ ในด้านการจัดองค์การในภาพรวมเห็นด้วยอยู่ในระดับมาก มีการฝึกอบรมเจ้าหน้าที่หรือจัดส่งเจ้าหน้าที่เข้ารับการอบรมด้านการท่องเที่ยวเชิงอนุรักษ์และ อ.บ.ต.บางน้ำผึ้งมีการมอบอำนาจการตัดสินใจให้กับเจ้าหน้าที่ในการดำเนินการด้านการท่องเที่ยวเชิงอนุรักษ์ สอดคล้องกับแนวคิดของศิริวรรณ เสรีรัตน์ และคณะ (2545, น.21-22) กล่าวว่าการจัดการองค์กรเป็นการใช้ความพยายามทุกกรณีโดยการกำหนดงานและความสำคัญของอำนาจหน้าที่ พิจารณาถึงสิ่งที่ต้องการทำและผู้ที่จะทำและสอดคล้องกับผลงานวิจัยของพุฒิตา หวัดสนิท(2555) เรื่องการจัดการการท่องเที่ยวเชิงอนุรักษ์ขององค์การบริหารส่วนตำบลสะพลี : กรณีศึกษาหาดทุ่งวัวแล่น ตำบลสะพลี อำเภอปะทิว จังหวัดชุมพร ในประเด็นที่ว่าปัจจัยการจัดการการท่องเที่ยวเชิงอนุรักษ์ขององค์การบริหารส่วนตำบล สะพลี : กรณีศึกษาหาดทุ่งวัวแล่น ตำบลสะพลี อำเภอปะทิว จังหวัดชุมพร ด้านการจัดองค์การ ในภาพรวมมีความเหมาะสมอยู่ในระดับมากและวิไลลักษณ์ รัตนเพียรธัมมะ (2550) เรื่อง การจัดการการท่องเที่ยวโดยชุมชนศึกษากรณีชุมชนท่าคา อำเภออัมพวา จังหวัดสมุทรสงคราม ในประเด็นที่ว่าข้อสรุปในการจัดการท่องเที่ยวอย่างยั่งยืนของชุมชน ได้แก่ การมีส่วนร่วมของชุมชน การแบ่งผลประโยชน์อย่างเป็นธรรม การมีผู้นำที่เข้มแข็ง เสียสละ และมีวิสัยทัศน์ เพื่อสร้างกระบวนการทำงาน ตลอดจนกิจกรรมที่ส่งเสริมให้เกิดการสร้างจิตสำนึกในการอนุรักษ์สภาพแวดล้อมวัฒนธรรมดั้งเดิม ความรู้สึกเป็นเจ้าของร่วมกัน

**ข้อเสนอแนะ**

 **ข้อเสนอแนะเพื่อนำไปปฏิบัติ**

จากการศึกษาวิจัยในครั้งนี้ ทำให้ผู้วิจัยสามารถนำเสนอข้อเสนอแนะเพื่อนำไปปฏิบัติ ดังนี้

1. ด้านการควบคุม อ.บ.ต.บางน้ำผึ้งควรมีการวิเคราะห์และประเมินผลการดำเนินงานตามตัวชี้วัดด้านการท่องเที่ยวเชิงอนุรักษ์ตามมาตรฐานที่กำหนดเพื่อให้กำดำเนินงานของแหล่งท่องเที่ยวได้ตามมาตรฐานที่ตั้งไว้

2. ด้านการจัดองค์การ อ.บ.ต.บางน้ำผึ้งควรกำหนดโครงสร้างของหน่วยงานให้มีการแบ่งสายงานของบุคลากรด้านการท่องเที่ยวไว้อย่างชัดเจนเพื่อให้บริการแก่นักท่องเที่ยวและพัฒนแหล่งท่องเที่ยวให้เกิดความยั่งยืนตลอดไปเพราะเป็นแหล่งรายได้สำคัญของประชาชนในชุมชน

 3.ด้านการสั่งการ อ.บ.ต.บางน้ำผึ้งควรมีการออกกฎ ระเบียบข้อบังคับ ข้อห้ามปฏิบัติในการท่องเที่ยว และปิดประกาศให้นักท่องเที่ยวทราบและถือปฏิบัติอย่างเคร่งครัดเพื่ออนุรักษ์แหล่งท่องเที่ยวให้ยั่งยืนและเกิดความสะอาด

 4.ด้านการวางแผน อ.บ.ต.บางน้ำผึ้งควรมีการนำโครงการ/กิจกรรม ด้านการท่องเที่ยวเชิงอนุรักษ์มาจัดทำข้อบัญญัติงบประมาณรายจ่ายประจำปีเพื่อนำงบประมาณมาพัฒนาแหล่งท่องเที่ยวให้เกิดความความสวยงามดึงดูดนักท่องเที่ยวมาเที่ยวตลอดทั้งปี

**ข้อเสนอแนะเพื่อการศึกษาครั้งต่อไป**

1. ควรศึกษาเรื่องการมีส่วนร่วมการจัดการการท่องเที่ยวเชิงอนุรักษ์ของประชาชนและองค์กรหน่วยงานที่เกี่ยวข้อง เพื่อศึกษาถึงระดับการมีส่วนร่วมของหน่วยงานว่ามีบทบาทในการเข้ามาร่วมพัฒนาและอนุรักษ์ทรัพยากรธรรมชาติ พร้อมกับชี้วัดถึงการเข้ามามีส่วนร่วม เพื่อนำผลที่ได้มาเป็นแนวทางในการมีส่วนร่วมพัฒนาแหล่งท่องเที่ยวเชิงอนุรักษ์ในท้องถิ่นต่อไป
2. ควรศึกษาถึงสภาพของการจัดการการท่องเที่ยวเชิงอนุรักษ์ของท้องถิ่น โดยต้องทำการศึกษาในเชิงลึก ทั้งเก็บรูปภาพ มีการสัมภาษณ์นักท่องเที่ยวและประชาชน ซึ่งจะทำให้ได้ข้อมูลที่ชัดเจนแน่นอน เพื่อเป็นการศึกษาและสำรวจทรัพยากรธรรมชาติ ตลอดจนทราบถึงสภาพปัจจุบันของแหล่งท่องเที่ยวเชิงท่องเที่ยว เพื่อใช้ประโยชน์ในการอนุรักษ์แหล่งท่องเที่ยวของท้องถิ่นต่อไป

----------------------------------------------------

**บรรณานุกรม**

กษมา ประจง.(2546**).ผลกระทบของการท่องเที่ยวต่อชุมชน:กรณีศึกษาชุมชนบ้านศรีฐาน ตำบลศรีฐาน**

 **อำเภอภูกระดึง จังหวัดเลย**.วิทยานิพนธ์ศิลปศาสตรมหาบัณฑิต มหาวิทยาลัยราชภัฏเลย.

กองวางแผนโครงการ. **(2540). สรุปนโยบายการท่องเที่ยวเชิงนิเวศ เล่มที่ 1**. กรุงเทพฯ : การท่องเที่ยว แห่งประเทศไทย.

จิระเสกข์ ตรีเมธสุนทร และไพฑูรย์ พิมดี. (2554). **จิตลักษณะและสถานที่เกี่ยวข้องกับพฤติกรรมการ**

**ท่องเที่ยวเชิงอนุรักษ์ของนักศึกษาระดับอุดมศึกษาในเขตภาคกลางตอนบนในประเทศไทย.**

วารสารวิชาการพระจอมเกล้าพระนครเหนือ. ปีที่ 21, ฉบับที่ 2 (พ.ค. – ส.ค. 54) หน้า 436-446.

เจริญ ศรีอาริยะจันทร์. (2550). **การมีส่วนร่วมของผู้นำท้องถิ่นในการจัดการท่องเที่ยวเขตบางกอก**

 **น้อย กรุงเทพมหานคร**. ศิลปศาสตรมหาบัณฑิต สาขายุทธศาสตร์การพัฒนา มหาวิทยาลัย

 ราชภัฏพระนคร.